Najnovší prírastok v kabelkovej zbierke prezidentky je exkluzívny nielen tým, že opäť ide o jediný kúsok, ale tiež materiálom, z ktorého bol vyhotovený. Ak sme pri prvej kabelke Zuzany Čaputovej vyrobenej na mieru nedávno polemizovali nad tým, či bude slovenskou Birkin, teda kabelkou, ktorá je bezpochybynajprestížnejšou na svete, teraz sa jej nový kúsok ešte viac priblížil k značke Hermès, do ktorej portfólia Birkin patrí a je akoby vlajkovou loďou spoločnosti.
Jedinečná
Tretí model čiernej kabelky pre Zuzanu Čaputovú bol vyrobený opäť na mieru. Prvýkrát ju mala pri príležitosti stretnutia s maďarským a následne s francúzskym prezidentom. "Je geometrická a vizuálne silná. Vybrali sme lesklý typ kože, ktorý obľubujú znalci francúzskeho brašnárstva – box calf. Táto konkrétna teľacia koža pochádza z garbiarne Anonnay, ktorá patrí pod skupinu Hermès. Celá je, samozrejme, ručne šitá ľanovou niťou s jahňacou podšívkou bledej farby," opísali manželia Veronika a Bastien Boisanfrayovci z luxusného brašnárskeho ateliéru Verbua, ktorý vytvoril pre prezidentku už tri exkluzívne kúsky.